13 Yehova wangulutirizga kulongoro ndi Mozesi kweniso Aroni, ndipu wanguŵakambiya kuti:2 “Asani munthu we ndi chakutupa, ganamba pamwenga chiŵawu pakhungu laki, ndipu chiwoneka kuti chingasambuka nthenda ya makhati*+ pakhungu laki, amutoliyengi kwaku Aroni wasembi pamwenga ku yumoza mwa ŵana ŵaki anthulumi wo so mbasembi.+3 Wasembi wawonengi nthenda yo ye pakhungu la munthu yo. Asani cheya cho che pamalu po, chasambuka chituŵa ndipu viwoneka kuti chilonda cho chasere ukongwa pakhungu, mbwenu ndi nthenda ya makhati. Wasembi wawoni nthenda yo ndipu wapharazgi kuti munthu yo ngwakufipiskika.4 Kweni asani chiŵawu cho che pakhungu laki ntchituŵa, ndipu chiwoneka kuti chasere ukongwa cha pakhungu kweniso asani cheya cho che pamalu po chasambuka chituŵa cha, wasembi waŵikengi munthu yo kwakuyija kwa mazuŵa 7.+5 Pa zuŵa la 7, wasembi wawonengi munthu yo, ndipu asani wawona kuti nthenda yo yamala kweniso yasapaliya cha pakhungu, wasembi wamuŵikengi kwakuyija kwa mazuŵa nganyaki 7.6 “Wasembi wamuwonengi so munthu yo pa zuŵa la 7, ndipu asani nthenda yo yamala kweniso yasapaliya cha pakhungu laki, wasembi wapharazgengi kuti munthu yo ngwambula kufipiskika,+ lenga ŵaka ganamba. Pavuli paki munthu yo wachapengi vakuvwala vaki ndipu wajengi wambula kufipiskika.7 Kweni asani nthenda yo yasapaliya* pakhungu la munthu yo, pavuli pakuti wanguchiwoneke kwa wasembi ndipu wangusimikiza kuti ngwambula kufipiskika, mbwenu wakawoneke so* kwa wasembi.8 Wasembi wawonengi munthu yo, ndipu asani wawona kuti nthenda yo yasapaliya* pakhungu, mbwenu wapharazgengi kuti munthu yo ngwakufipiskika. We ndi nthenda ya makhati.+9 “Asani munthu wayamba nthenda ya makhati, amutoliyengi kwa wasembi,10 ndipu wasembi yo wamuwonengi.+ Asani we ndi chakutupa chituŵa pakhungu laki ndipu chakutupa cho chachitiska kuti cheya cho che pamalu po chisambuki chituŵa ndipuso asani chakutupa cho chasambuka chilonda,+11 ndikuti pakhungu la munthu yo pe makhati ngambula kumala liŵi, ndipu wasembi wapharazgengi kuti munthu yo ngwakufipiskika. Pakuti ngwakufipiskika palivi chifukwa chakumuŵikiya kwakuyija+ kuti wamuwoniyepu.12 Asani makhati ngabuka pakhungu losi, mwakuti wasembi wawona kuti ngasapaliya kutuwa kumutu mpaka kuphazi,13 ndipu wasembi yo wamuwona ndi kusimikiza kuti we ndi makhati pakhungu laki losi, wapharazgengi kuti munthu yo ngwambula kufipiskika. Khungu laki losi lasambuka lituŵa, mwaviyo ngwambula kufipiskika.14 Kweni asani pakhungu laki pabuka chilonda, waŵengi wakufipiskika.15 Asani wasembi wawona chilonda cho, wapharazgengi kuti munthu yo ngwakufipiskika.+ Iyu ngwakufipiskika chifukwa cha chilonda cho we nachu. We ndi nthenda ya makhati.+16 Kweni asani chilonda cho chasambuka chituŵa, wazengi kwa wasembi.17 Wasembi wamuwonengi munthu yo+ ndipu asani chilonda cho chasambuka chituŵa, wasembi wapharazgengi kuti ngwambula kufipiskika. Munthu yo ngwambula kufipiskika.18 “Asani munthu watupa chitufya pakhungu laki, ndipu pavuli paki chamala,19 kweni pamalu po penga chitufya pabuka chakutupa chituŵa pamwenga chiŵawu chituŵa chakukiya ku uyera, munthu yo wakawonekiyengi kwa wasembi.20 Wasembi wawonengi chakutupa cho+ ndipu asani chasere ukongwa pakhungu ndipuso asani cheya cho che pamalu po chasambuka chituŵa, wasembi wapharazgengi kuti munthu yo ngwakufipiskika. Yeniyi ndi nthenda ya makhati yo yabuka pachitufya.21 Kweni asani wasembi wamuwona ndipu wasaniya kuti cheya cha pamalu po chasambuka chituŵa cha kweniso chakutupa cho chasere ukongwa cha pakhungu ndipu chiwoneka kuti chimala, wasembi wamuŵikengi kwakuyija kwa mazuŵa 7.+22 Ndipu asani chakutupa cho chiwoneke limu kuti chasapaliya pakhungu, wasembi wapharazgengi kuti munthu yo ngwakufipiskika. Munthu yo, we ndi nthenda ya makhati.23 Kweni asani chiŵawu che pamalu ngamoza pe ndipu chasapaliya kunyaki cha, ndikuti patupa ŵaka chifukwa chakuti penga chitufya. Wasembi wapharazgengi kuti ngwambula kufipiskika.+24 “Asani munthu wafya ndi motu ndipu chilonda chamotu chasambuka chiŵawu chituŵa chakukiya ku uyera pamwenga chiŵawu chituŵa,25 wasembi wachiwonengi. Asani cheya cha pamalu po pe chiŵawu chasambuka chituŵa ndipu chiŵawu cho chasere ukongwa pakhungu, ndikuti ndi nthenda ya makhati yo yabuka pachilonda chamotu, ndipu wasembi wapharazgengi kuti munthu yo ngwakufipiskika. Munthu yo, we ndi nthenda ya makhati.26 Kweni asani wasembi wachiwona ndipu wasaniya kuti cheya cha pachiŵawu cho ntchituŵa cha ndipu chiŵawu cho chasere ukongwa cha pakhungu kweniso chimala, wasembi waŵikengi munthu yo kwakuyija kwa mazuŵa 7.+27 Pa zuŵa la 7, wasembi wawonengi munthu yo, ndipu asani viwoneke limu kuti chiŵawu cho chasapaliya pakhungu laki, wasembi wapharazgengi kuti munthu yo ngwakufipiskika. Yeniyi ndi nthenda ya makhati.28 Kweni asani chiŵawu che pamalu ngamoza pe ndipu chasapaliya cha pakhungu laki kweniso chimala, ndikuti patupa ŵaka chifukwa chakuti penga chilonda chamotu. Mwaviyo, wasembi wapharazgengi kuti munthu yo ngwambula kufipiskika. Pamalu po patupa ŵaka chifukwa chakuti penga chilonda chamotu.29 “Asani munthulumi pamwenga munthukazi wayamba nthenda pamutu pamwenga kuchilezu,30 wasembi wawonengi nthenda yo.+ Asani nthenda yo yasere ukongwa pakhungu ndipu sisi laki ndantcheti kweniso ndakupepeluka, wasembi wapharazgengi kuti munthu yo ngwakufipiskika. Yeniyi ndi nthenda yo yako kumutu pamwenga kuchilezu. Ndi makhati ngo ngabuka kumutu pamwenga kuchilezu.31 Kweni asani wasembi wawona kuti nthenda yo yasere ukongwa cha pakhungu kweniso palivi sisi lifipa, wasembi waŵikengi munthu yo kwakuyija kwa mazuŵa 7.+32 Pa zuŵa la 7, wasembi wawonengi nthenda yo. Asani yasapaliya cha ndipu palivi sisi lantcheti ndipuso viwoneka kuti nthenda yo yasere ukongwa cha pakhungu,33 munthu yo wameti kweni po pe nthenda yo wangametangapu cha. Pavuli paki, wasembi wamuŵikengi kwakuyija kwa mazuŵa 7.34 “Wasembi wawonengi so po pe nthenda yo pa zuŵa la 7, ndipu asani nthenda yo ye pamutu pamwenga kuchilezu yasapaliya cha pakhungu kweniso asani yiwoneka kuti yasere ukongwa cha pakhungu, wasembi wapharazgengi kuti ngwambula kufipiskika. Munthu yo wachapengi vakuvwala vaki ndipu wajengi wambula kufipiskika.35 Kweni asani nthenda yo yiwoneke limu kuti yasapaliya pakhungu, pavuli pakuti wasembi wamukambiya kuti ngwambula kufipiskika,36 wasembi wawonengi munthu yo ndipu asani nthenda yo yasapaliya pakhungu laki, palivi chifukwa chakuti wasembi walimbiyi kuwona dankha sisi la ntcheti, munthu yo ngwakufipiskika.37 Kweni asani wasembi wawona kuti nthenda yo yasapaliya cha ndipu pame sisi lifipa ndikuti nthenda yo yamala. Munthu yo ngwambula kufipiskika, wasembi wapharazgengi kuti ngwambula kufipiskika.+38 “Asani munthulumi pamwenga munthukazi wafwapuka viŵawu vituŵa pakhungu laki,39 wasembi waviwonengi.+ Asani viŵawu vo vachita tuu, ndikuti pakhungu laki pabuka viŵawu vambula kofya. Munthu yo ngwambula kufipiskika.40 “Asani sisi la munthulumi lamala pamutu ndipu pachita phala, munthu yo ngwambula kufipiskika.41 Asani sisi lamala panthazi pa mutu ndipu pachita phala, munthu yo ngwambula kufipiskika.42 Kweni asani paphala laki pamwenga pachisku chaki pabuka chilonda chituŵa chakukiya ku uyera ndikuti paphala laki pamwenga pachisku chaki, pabuka nthenda ya makhati.43 Wasembi wawonengi munthu yo ndipu asani paphala laki pamwenga pachisku chaki pabuka chilonda chituŵa chakukiya ku uyera, ndipu chilonda cho chiwoneka nge kuti ndi makhati ngo ngabuka pakhungu laki,44 ndikuti munthu yo we ndi nthenda ya makhati. Iyu ngwakufipiskika ndipu wasembi wapharazgengi kuti munthu yo ngwakufipiskika chifukwa cha nthenda yo ye pamutu waki.45 Ndipu munthu yo we ndi nthenda ya makhati, wakeruwengi vakuvwala vaki, waleki kuphwere sisi laki, wabenekeriyengi mwembi waki wapamphunu ndipu wadanirizengi kuti, ‘Wakufipiskika, wakufipiskika!’46 Nyengu yosi yo iyu we ndi nthenda yeniyi, wajengi wakufipiskika. Pakuti iyu ngwakufipiskika, wajengi kwakuyija. Wajengi kubwalu kwa msasa.+47 “Asani nthenda ya makhati yabuka pavakuvwala, kwali ntchakuvwala chaweya wa mbereri pamwenga chakuvwala cha salu,48 kwali yabuka pawuzu wasalu yakuluka pamwenga pawuzu wa chinthu chaweya wa mbereri, kwali yabuka pachikopa pamwenga pachinthu chechosi chachikopa,49 ndipu asani nthenda yo yachitiska kuti pachakuvwala, pachikopa, pawuzu wasalu yakuluka pamwenga pachinthu chechosi chachikopa pabuki chibanga chagirini chakukiya ku ntcheti pamwenga chibanga chiyera, ndikuti chinthu cho che ndi makhati, ndipu aluti nachu kwa wasembi kuti wakachiwoni.50 Wasembi wawonengi nthenda yo ye pachinthu cho ndipu wachiŵikengi pakuchija kwa mazuŵa 7.+51 Asani wasembi wawona nthenda yo pa zuŵa la 7, ndipu wasaniya kuti yasapaliya pachakuvwala, pawuzu wasalu yakuluka, pachikopa (kwali chikopa cho chigwira ntchitu wuli), ndikuti chinthu cho che ndi makhati ngakofya ndipu ntchakufipiskika.+52 Watenere kotcha chakuvwala, wuzu wasalu yakuluka pamwenga wuzu wa chinthu chaweya wa mbereri pamwenga chinthu chechosi chachikopa cho che ndi nthenda yo, pakuti ndi makhati ngakofya. Chitenere kuwotcheka ndi motu.53 “Kweni asani wasembi wawona kuti nthenda yo yasapaliya cha pachakuvwala, pawuzu wasalu yakuluka pamwenga pachinthu chechosi chachikopa,54 wasembi walamulengi kuti chinthu cho chichapiki ndipu wachiŵikengi pakuchija kwa mazuŵa nganyaki 7.55 Wasembi wawonengi chinthu cho che ndi nthenda yo pavuli pakuti chosi chachapika. Asani po pe nthenda yo pasintha cha mo pawoneke, chinanga kuti nthenda yasapaliya cha, chinthu cho ntchakufipiskika. Mutenere kuchiwotcha ndi motu chifukwa charyika mukati pamwenga kubwalu ndi nthenda yo.56 “Kweni asani wasembi wachiwona ndipu wasaniya kuti po penga nthenda yo palivi chifukwa chakuti chinthu cho chachapika, wakeruwengi chigaŵa cho chenga ndi nthenda pachakuvwala, pachikopa pamwenga pawuzu wasalu yakuluka.57 Kweni asani wasaniya kuti nthenda yo yeche kuwoneka pamalu nganyaki nga chakuvwala, nga wuzu wasalu yakuluka pamwenga chinthu chechosi chachikopa ndipu yisapaliya, mutenere kotcha chinthu cho ndi motu.+58 Kweni asani nthenda yo yamala pachakuvwala, pawuzu wasalu yakuluka pamwenga pachinthu chechosi chachikopa cho mwachichapa, chitenere kuchapika so kachiŵi ndipu chijengi chambula kufipiskika.59 “Ili ndi dangu lakukwaskana ndi nthenda ya makhati yo yabuka pachakuvwala chaweya wa mbereri, pachakuvwala cha salu, pawuzu wasalu yakuluka pamwenga pachinthu chechosi chachikopa. Dangu lenili liwovyengi wasembi kuziŵa asani chinthu cho ntchakufipiskika pamwenga ntchambula kufipiskika.”
Mazu Ngam'mphata
^ Mazu nga Chiheberi ngo akungafwatuliya kuti “makhati” ngang’anamuwa vinandi. Ngangang’anamuwa nthenda zakupambanapambana zapakhungu zo zingayambukiya ŵanthu anyaki ndipuso nthenda zinyaki zo zisanirika pavakuvwala kweniso munyumba.
^ Mazu ngaki chayingu, “asani ganamba lo lasapaliya.”
tum_Latn kmb_Latn tum_Latn smo_Latn